กรมประชาสัมพันธ์ จัดงานวันเด็กแห่งชาติประจำปี 2566 ผู้ปกครองนำเด็กและเยาวชนร่วมกิจกรรมสุดคึกคัก
บรรยากาศการจัดงานวันเด็กแห่งชาติ ประจำปี 2566 ที่กรมประชาสัมพันธ์ ซอยอารีย์สัมพันธ์ กรุงเทพมหานคร เป็นไปอย่างคึกคัก มีผู้ปกครองพาบุตรหลานเข้าร่วมเป็นจำนวนมาก ซึ่งกรมประชาสัมพันธ์พร้อมสนับสนุนและผลักดันให้เด็กและเยาวชนเติบโตไปอย่างมีคุณภาพ เสริมสร้างความรู้ประสบการณ์ที่เป็นประโยชน์ให้กับเด็ก ควบคู่กับการจัดกิจกรรมที่หลากหลายสอดแทรกสาระบันเทิง ความสนุกสนานและสาระความรู้ด้านสิ่งแวดล้อม เทคโนโลยี โดยมีหน่วยงานภายในและภายนอกเข้าร่วมจัดกิจกรรมทั้งหมด 37 กิจกรรม 12 บูธ พร้อมทั้งการแสดงจากเด็กๆ การแสดงสุนัข การแสดงจับงู ประกวดหนูน้อยอ่านข่าว ทดลองจัดรายการวิทยุ เกมจิ๊กซอว์ต่อคำ เกมภาษาพาสนุก หนูน้อยร้องเพลง เช็คอินห้องส่งจำลอง การจับคู่หนูน้อยกับอาชีพในอนาคต การระบายสีดีมีรางวัล เก้าอี้ดนตรี เกมบอลซ่อนผ้า เกมทายธงอาเซียน รถดับเพลิงสร้างความรู้และกิจกรรมร้องเพลงกับพี่ๆ วงดนตรีกรมประชาสัมพันธ์นอกจากนี้ ยังมีกิจกรรมการให้ความรู้เรื่องฝุ่น PM 2.5 การแข่งขันควบคุมหุ่นยนต์มาจัดแสดงให้เด็กได้เข้ามาสัมผัสอย่างใกล้ชิด พร้อมทั้งมีการนำของรางวัลจำนวนมากมาจัดกิจกรรมและเล่นเกม ซึ่งได้รับความสนใจจากเด็กเข้ากิจกรรมร่วมหนาแน่นทุกจุด พร้อมรับของรางวัลกลับบ้านกันอย่างจุใจ ขณะที่เด็กและผู้ปกครอง ต่างบอกเป็นเสียงเดียวกันว่าประทับใจการจัดงาน บรรยากาศเป็นไปอย่างอบอุ่น ในเรื่องของการดูแลต้อนรับจากเจ้าหน้าที่ มีหลากหลายกิจกรรมให้เด็กได้ทำ ที่เด็กสามารถนำไปพัฒนาตนเองและมีความสุขกับกิจกรรมที่จัดขึ้นสำหรับการจัดงานวันเด็กแห่งชาติของกรมประชาสัมพันธ์ในปีนี้ จัดภายใต้ธีมงาน "Future Kids เนรมิตอนาคต" ได้รับเกียรติจากนายธนกร วังบุญคงชนะ รัฐมนตรีประจำสำนักนายกรัฐมนตรี เป็นประธานในพิธีกล่าวเปิดงาน โดยพลโท สรรเสริญ แก้วกำเนิด อธิบดีกรมประชาสัมพันธ์ กล่าวรายงาน และคณะผู้บริหาร เจ้าหน้าที่ให้การต้อนรับ โดยนายธนกรฯ รัฐมนตรีประจำสำนักนายกรัฐมนตรี กล่าวว่า รู้สึกดีใจที่หน่วยงานต่างๆ เล็งเห็นถึงความสำคัญของเด็กและเยาวชน ร่วมกันจัดงานวันเด็กแห่งชาติอย่างต่อเนื่อง เพื่อส่งเสริมและสนับสนุนการพัฒนาทักษะและศักยภาพของเด็กให้เติบโตเป็นบุคลากรคุณภาพ ขับเคลื่อนประเทศชาติบ้านเมือง ดังคำขวัญ "รู้หน้าที่ มีวินัย ใฝ่ความดี นายกรัฐมนตรีหวังให้เด็กทุกคนรู้หน้าที่ มีวินัย และปฏิบัติตนอยู่ในคุณธรรมความดีเพื่อเป็นอนาคตของชาติ